b'\n_START_ARTICLE_\nGranturile SEE si norvegiene\n_START_SECTION_\nIntroducere\n_START_PARAGRAPH_\nIslanda, Liechtenstein \xc8\x99i Norvegia sunt partenerii Uniunii Europene prin Acordul privind Spa\xc8\x9biul Economic European (SEE). Acesta permite liberul transfer de bunuri, servicii, persoane \xc8\x99i capital pe pia\xc8\x9ba intern\xc4\x83._NEWLINE_Acordul SEE include \xc8\x99i scopul comun de a reduce disparit\xc4\x83\xc8\x9bile economice \xc8\x99i sociale \xc3\xaen Europa. \xc3\x8enc\xc4\x83 de la intrarea \xc3\xaen vigoare a Acordului, \xc3\xaen 1994, Islanda, Liechtenstein \xc8\x99i Norvegia au contribuit la progresul social \xc8\x99i economic \xc3\xaen \xc8\x9b\xc4\x83rile mai pu\xc8\x9bin bogate ale UE \xc8\x99i SEE.   _NEWLINE_Contribu\xc8\x9bia a fost acordat\xc4\x83 prin intermediul Mecanismului Financiar (1994-1998), a Instrumentului Financiar (1999 \xe2\x80\x93 2003) \xc8\x99i a Granturilor SEE \xc8\x99i norvegiene (2004-2009 \xc8\x99i 2009-2014)._NEWLINE_\xc3\x8encep\xc3\xa2nd din 2004, exist\xc4\x83 dou\xc4\x83 mecanisme separate: EEA Grants \xc8\x99i Norway Grants (\xc3\xaen limba rom\xc3\xa2n\xc4\x83: Granturile SEE \xc8\x99i norvegiene). Norvegia este principalul contribuabil \xc3\xaen ambele mecanisme (Granturile SEE: 95.8% \xc8\x99i Granturile norvegiene: 100%)._NEWLINE_\xc3\x8en acordurile privind Mecanismele Financiare 2009-2014, dezvoltarea rela\xc8\x9biilor bilaterale \xc3\xaentre \xc8\x9b\xc4\x83rile donatoare \xc8\x99i cele beneficiare a fost introdus\xc4\x83 ca un obiectiv fundamental, al\xc4\x83turi de reducerea disparit\xc4\x83\xc8\x9bilor sociale \xc8\x99i economice._NEWLINE_C\xc3\xa2nd o perioad\xc4\x83 de finan\xc8\x9bare se \xc3\xaencheie, \xc8\x9b\xc4\x83rile donatoare \xc8\x99i Uniunea Europeana evalueaz\xc4\x83 necesitatea continu\xc4\x83rii acord\xc4\x83rii sprijinului pentru reducerea disparit\xc4\x83\xc8\x9bilor sociale \xc8\x99i economice \xc3\xaen Spa\xc8\x9biul Economic European \xc8\x99i negociaz\xc4\x83 asupra contribu\xc8\x9biilor financiare.\n_START_SECTION_\nEligibilitate\n_START_PARAGRAPH_\nEligibilitatea pentru finan\xc8\x9b\xc4\x83ri corespunde criteriilor stabilite de Fondul UE de Coeziune dedicat statelor membre \xc3\xaen care venitul na\xc8\x9bional brut pe cap de locuitor este sub 90% din media UE. \xc8\x9a\xc4\x83rile care au aderat la UE \xc3\xaenainte de 2004 sunt excluse de la acordarea acestor finan\xc8\x9b\xc4\x83ri prin Granturile norvegiene.\n_START_SECTION_\nCum func\xc8\x9bioneaz\xc4\x83\n_START_PARAGRAPH_\nStatele Donatoare \xc8\x99i UE cad de acord asupra contribu\xc8\x9biei totale \xc8\x99i a distribuirii finan\xc8\x9b\xc4\x83rilor c\xc4\x83tre statele beneficiare._NEWLINE_\xc3\x8en cadrul aloc\xc4\x83rilor na\xc8\x9bionale, Donatorii negociaz\xc4\x83 cu fiecare stat beneficiar pentru a decide ce programe vor ini\xc8\x9bia, care sunt obiectivele acestora \xc8\x99i ce sume vor fi alocate fiec\xc4\x83rui program \xc3\xaen parte. Acordurile au la baz\xc4\x83 nevoile \xc8\x99i priorit\xc4\x83\xc8\x9bile statelor beneficiare \xc8\x99i sfera de cooperare cu statele donatoare._NEWLINE_Un Punct Na\xc8\x9bional de Contact este responsabil pentru managementul general al programelor \xc3\xaen fiecare stat beneficiar. Operatorii de Programe dezvolt\xc4\x83 \xc8\x99i coordoneaz\xc4\x83 programele, adesea \xc3\xaen colaborare cu un partener din statele Donatoare, fiind responsabili \xc8\x99i cu acordarea finan\xc8\x9b\xc4\x83rilor pentru proiecte. Proiectele sunt selectate \xc3\xaen mare m\xc4\x83sur\xc4\x83 ca urmare a unor apeluri pentru propuneri de proiecte organizate de Operatorii de Programe.\n_START_SECTION_\nEEA \xc8\x99i Norway Grants 2014-2021\n_START_PARAGRAPH_\n\xc3\x8en 20 iulie 2015, Ministerul Norvegian al Afacerilor Externe a anun\xc8\x9bat c\xc4\x83 Norvegia \xc8\x99i UE au ini\xc8\x9biat un acord pentru o nou\xc4\x83 perioad\xc4\x83 a Granturilor SEE \xc8\x99i norvegiene. P\xc3\xa2n\xc4\x83 acum nu au fost dezv\xc4\x83luite mai multe detalii. Perioada de finan\xc8\x9bare s-a extins de la cinci la \xc8\x99apte ani. Granturile norvegiene (exclusiv finan\xc8\x9bate de Norvegia) \xc3\xaensumeaz\xc4\x83 179,1 milioane Euro pe an \xc3\xaen timp ce Granturile SEE \xc3\xaensumeaz\xc4\x83 221,2 milioane Euro pe an pentru perioada 2014-2021._NEWLINE_Conform unui comunicat de pres\xc4\x83 emis de Ministerul Norvegian al Afacerilor Externe, finan\xc8\x9barea se va concentra pe promovarea inova\xc8\x9biei \xc8\x99i a dezvolt\xc4\x83rii prin cercetare, educa\xc8\x9bie \xc8\x99i extinderea mobilit\xc4\x83\xc8\x9bii pe pia\xc8\x9ba european\xc4\x83 a muncii. Norvegia \xc3\xae\xc8\x99i va extinde cooperarea cu statele beneficiare \xc3\xaen sfera justi\xc8\x9biei \xc8\x99i afacerilor interne. Aceasta va include eforturi comune de abordare a provoc\xc4\x83rilor cu care se confrunt\xc4\x83 Europa datorit\xc4\x83 migra\xc8\x9biei._NEWLINE_Se va stabili \xc8\x99i un fond regional de aproximativ 850 de milioane NOK (100 milioane Euro). Cu ajutorul acestuia vor fi abordate provoc\xc4\x83rile transfrontaliere din Europa.\n_START_SECTION_\nRezultate\n_START_PARAGRAPH_\nProgramele se vor derula p\xc3\xa2n\xc4\x83 \xc3\xaen 2017 \xc8\x99i doar c\xc3\xa2teva au fost evaluate p\xc3\xa2n\xc4\x83 \xc3\xaen prezent. O evaluare independent\xc4\x83 a programelor ONG a concluzionat c\xc4\x83 acestea au crescut capacitatea societ\xc4\x83\xc8\x9bii civile din Europa Centrala \xc8\x99i de Sud, contribuind totodat\xc4\x83 la mobilizarea implic\xc4\x83rii active a cet\xc4\x83\xc8\x9benilor \xc3\xaen rela\xc8\x9biile cu guvernele lor. Alte rezultate preliminare sunt expuse \xc3\xaen Rapoartele Anuale..\n_START_SECTION_\n2004\xe2\x80\x932009\n_START_PARAGRAPH_\nGranturi SEE: 672 milioane de Euro_NEWLINE_Statele beneficiare: Bulgaria (din 2007), Croa\xc8\x9bia, Cipru, Republica Ceh\xc4\x83, Estonia, Grecia, Ungaria, Letonia, Lituania, Malta, Polonia, Portugalia, Rom\xc3\xa2nia (din 2007), Slovacia, Slovenia \xc8\x99i Spania._NEWLINE_ Granturi norvegiene: 567 milioane de Euro_NEWLINE_Statele beneficiare: Croa\xc8\x9bia, Cipru, Republica Ceh\xc4\x83, Estonia, Ungaria, Letonia, Lituania, Malta, Polonia, Slovacia \xc8\x99i Slovenia._NEWLINE_\xc3\x8en plus, Norvegia a alocat 68 de milioane de Euro prin intermediul programelor de cooperare bilateral\xc4\x83 cu Bulgaria \xc8\x99i Rom\xc3\xa2nia \xc3\xaen 2007, c\xc3\xa2nd cele dou\xc4\x83 state au aderat la UE._NEWLINE_Norvegia \xe2\x80\x93 ca cel mai mare donator \xe2\x80\x93 a contribuit cu 97% din fondurile pentru cele trei scheme de finan\xc8\x9bare._NEWLINE_Extinderea UE \xc8\x99i SEE \xc3\xaen 2004 \xc8\x99i 2007 a necesitat o cre\xc8\x99tere substan\xc8\x9bial\xc4\x83 a contribu\xc8\x9biei pentru unitatea european\xc4\x83. Majoritatea noilor state membre erau mult sub media UE la capitolul dezvoltare social\xc4\x83 \xc8\x99i economic\xc4\x83. Spre exemplu, cele 10 state care au aderat la UE \xc3\xaen 2004 \xc3\xaensumau 75 de milioane de locuitori \xc8\x99i un GDP cumulat sub cel al Norvegiei \xc8\x99i Elve\xc8\x9biei \xc3\xaempreun\xc4\x83, acestea din urm\xc4\x83 av\xc3\xa2nd un total de 12 milioane de locuitori. \xc3\x8en perioada 2004-2009, Norvegia, Islanda \xc8\x99i Liechtenstein au contribuit cu 1,307 miliarde Euro. Distribu\xc8\x9bia fondurilor s-a efectuat raportat la popula\xc8\x9bie \xc8\x99i la GDP per capita. Astfel, Polonia a beneficiat de cele mai multe fonduri, urmat\xc4\x83 de Ungaria, Rom\xc3\xa2nia \xc8\x99i Republica Ceh\xc4\x83.\n_START_SECTION_\nRezultate\n_START_PARAGRAPH_\nEvaluarea finala a Granturilor SEE \xc8\x99i norvegiene 2004-2009 a concluzionat: \xe2\x80\x98Desigur, Granturile SEE \xc8\x99i norvegiene au contribuit la reducerea disparit\xc4\x83\xc8\x9bilor \xc3\xaen Europa, de\xc8\x99i la o scar\xc4\x83 mai mic\xc4\x83 dec\xc3\xa2t fondurile UE.\xe2\x80\x99 (2012)_NEWLINE_Deasemenea, Biroul Auditorului General al Norvegiei a constatat c\xc4\x83 \xe2\x80\x98proiectele din perioada 2004-2009 au atins, \xc3\xaen mare, obiectivele planificate. Exist\xc4\x83 \xc8\x99i exemple de obiective atinse la nivel local.\xe2\x80\x99  (2013)_NEWLINE_Alte evalu\xc4\x83ri realizate pe sectoare specifice sunt disponibile pe pagina de web a Ministerului Norvegian al Afacerilor Externe.\n_START_SECTION_\nInstrumentul financiar 1999\xe2\x80\x932003\n_START_PARAGRAPH_\n\xc3\x8en perioada 1999-2003, Grecia, Irlanda, Irlanda de Nord, Portugalia \xc8\x99i Spania au primit 119,6 milioane de Euro de la statele SEE/ AELS \xe2\x80\x93 Islanda, Liechtenstein \xc8\x99i Norvegia. Au fost finan\xc8\x9bate proiecte \xc3\xaen domeniile: protec\xc8\x9bia mediului, re\xc3\xaennoire urban\xc4\x83, poluare \xc3\xaen zonele urbane, protec\xc8\x9bia patrimoniului cultural, transport, educa\xc8\x9bie \xc8\x99i formare, cercetare academic\xc4\x83. Aproximativ 93% din fonduri au fost acordate pentru proiecte legate de protec\xc8\x9bia mediului.\n_START_SECTION_\nMecanismul financiar 1994\xe2\x80\x931998\n_START_PARAGRAPH_\nPrimul program pentru suport economic s-a adresat Greciei, Irlandei, Irlandei de Nord, Portugaliei \xc8\x99i Spaniei. Proiectele finan\xc8\x9bate au apar\xc8\x9binut domeniilor: protec\xc8\x9bia mediului, educa\xc8\x9bie \xc8\x99i formare, transport. Pe l\xc3\xa2ng\xc4\x83 contribu\xc8\x9bia de 500 milioane de Euro pentru proiecte, s-au acordat \xc8\x99i reduceri de dob\xc3\xa2nd\xc4\x83 la \xc3\xaemprumuturi de peste 1,5 miliarde Euro la Banca European\xc4\x83 de Investi\xc8\x9bii (BEI)._NEWLINE_C\xc3\xa2nd Finlanda, Suedia \xc8\x99i Austria au p\xc4\x83r\xc4\x83sit AELS pentru a adera la UE la 1 ianuarie 1995, Comisia European\xc4\x83 a preluat responsabilitatea contribu\xc8\x9biilor celor trei state.'